pozitívny v zmysle očakávania a prognóz mestského úradu podľa demografického vývoja v meste.
Znamená to, že po zrušení MŠ na Ulici Prešovskej nebude nutná redukcia tried na ostatných materských školách, vrátane miestnej časti Orkucany. Vzhľadom k tomu, že ide o deti predškolského veku u ktorých školská dochádzka nie je povinná, počíta sa s nižšou priemernou dennou dochádzkou detí. To však bude mať určitý dopad na ekonomiku školských jedální v MŠ.
Vedenie mesta v spolupráci s riaditeľkami MŠ skúmalo aj možnosti poskytovania špeciálnej starostlivosti pre deti predškolského veku. "Ide o deti, ktoré sú napríklad hyperaktívne alebo s ľahkým telesným, či duševným postihnutím. Tieto deti by sa integrovali medzi ostatné deti v škôlke. Do základnej školy majú potom šancu nastúpiť už ako ostatní žiaci," upresnil primátor Sabinova Peter Molčan. Riaditeľky MŠ mali zvážiť, či sa nevytvorí v niektorej MŠ trieda, v ktorej by takéto deti dostali individuálnu starostlivosť.
V tejto súvislosti sú legislatívne problémy, predovšetkým z hľadiska kvalifikácie zamestnancov, keďže podľa primátora je na poskytovanie takejto starostlivosti "potrebné špeciálne pedagogické vzdelanie."
Ak sa nenájdu iné alternatívy opodstatnené v zmysle smerníc, bude nevyhnuté k začiatku nového školského roku prepustiť minimálne dve pedagogické pracovníčky.
Technické zabezpečenie fungovania sabinovských materských škôl bude v nasledujúcom školskom roku bez problémov. Aby sa zabezpečila tepelná pohoda i prevádzka všetkých zostávajúcich MŠ je na opravy týkajúce sa zateplenia, kúrenia a v jednom prípade havarijného stavu strechy vyčlenených 750 tisíc korún. Opravy budú vykonané počas letných prázdnin.